題弟綱舉之奉仙之室曰小蓬萊
作者：王邁
朝代：宋

paragraphs: 吾祖有方平，曾與麻姑會。
滄溟化爲田，彈指五百歲。
又有仙人喬，神游八極外。
朝舄作鳬飛，世緣比蟬蛻。
寥寥千載後，之子得正派。
風度亦可人，春秋况未艾。
朝搬紫河車，暮結飛霞佩。
嚴事鍾與呂，信心終不退。
經營白玉壇，肖象儼相對。
四面來青山，獻奇飛羽盖。
爐熏徹玉虛，劍水清塵界。
瓊笈閲千函，丹方探三昧。
誰謂三鳬遥，近在吾境內。
蓬萊若云小，孰能爲之大。